PetroSA-werknemer val na sy doodPetroSA ŉ Werknemer van PetroSA het Saterdag 10 meter ver in Mosselbaai na sy dood geval. “Die 45-jarige man is dood nadat hy 10 meter ver by die gas-na-vloeistof-raffinadery geval het,” het Mapula Modipa, uitvoerende hoof van PetroSA, Sondag in ŉ verklaring gesê. Die man het tydens ŉ beplande instandhoudingsoperasie geval. “Die werknemer se naasbestaandes is in kennis gestel van die tragiese voorval. PetroSA bied ondersteuning en berading aan die familie en die man se kollegas.” PetroSA en die Suid-Afrikaanse Polisiediens ondersoek die voorval. “Alle ander betrokke owerhede, insluitend die departement van arbeid en die inspekteur van myne, is in kennis gestel. Die ondersoek begin Maandag.” Modipa het gesê hulle is baie hartseer en hul werknemers is getraumatiseer oor die tragiese verlies van ŉ kollega. “Ons sal ons volle samewerking gee tydens die ondersoek. By PetroSA is veiligheid van die hoogste belang en ons wil graag so vinnig as moontlik bepaal hoe die voorval gebeur het, om seker te maak dat so iets nie weer in die toekoms plaasvind nie.”